FI Euroopan unionin virallinen lehti C 167/22

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 167/08

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”ΤΟΜΑΤΑΚΙ ΣΑΝΤΟΡΙΝΗΣ” (TOMATAKI SANTORINIS)

EY-N:o: EL-PDO-0005-0888-26.08.2011

SMM ( ) SAN ( X )

1. Nimike

”Τοματάκι Σαντορίνης” (Tomataki Santorinis)

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Tomataki Santorinis on Solanaceae-heimoon kuuluvan Lycopersicon esculentum Mill. -tomaatin paikallisen ekotyypin tuore marja, joka luokitellaan pieneksi tomaattilajikkeeksi, jonka kehityskausi on keskimäärin 80–90 päivää. Tomataki Santorinis on muodoltaan pyöreä ja hieman litteä (pystyhalkaisija jaettuna vaakahalkaisijalla = 0,65–0,85) ja painaa 15–27 grammaa. Tomaatit ovat enemmän tai vähemmän poimupintaisia, varsinkin kasvin alaosassa kasvavat tomaatit ovat hyvin poimuisia. Tomataki Santorinis -tomaatti on syvän punainen ja kiinteä, ja sen malto on varsin kuiva ja runsassiemeninen. Liukenevien kuiva-aineiden prosenttiosuus on 7–10 Brixin asteikolla, mutta konsentraatio suhteessa kuiva-aineiden kokonaismäärään on alhaisempi, 73–87 % (13–27 % kiinteää jäämää). Lisäksi siinä on enemmän askorbiinihappoa (14–18 mg / 100 g tuorepainoa), liukoisia fenoleja (54–57 mg / 100 g tuorepainoa) ja lykopeenia (3,8–7,5 mg / 100 g tuorepainoa). Lisäksi tuoreelle Tomataki Santorinis -tomaatille on ominaista happamuus (pΗ = 4–4,5), joka korkean hiilihydraattipitoisuuden kanssa antaa sille makean, hyvin happaman maun.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Nimityksellä ”Tomataki Santorinis” kaupan pidettyjen tuotteiden kaikkien tuotanto-, käsittely- ja jalostusvaiheiden on tapahduttava yksilöidyllä maantieteellisellä tuotantoalueella.

3.6 Viipalointia, raastamista, pakkaamista jne. koskevat erityiset säännöt

Pakkaamistoimien rajoittaminen yksilöidylle maantieteelliselle alueelle on tarpeen nimityksellä ”Tomataki Santorinis” kaupan pidettyjen tuotteiden laadun ja lopputuotteen alkuperän tehokkaan valvonnan varmistamiseksi.

Tarkemmin sanottuna pakkaamistoimet on tarpeen rajoittaa yksilöidylle maantieteelliselle alueelle, koska tällainen herkkä tuote on erityisen altis laadun heikkenemiselle kuljetettaessa niitä meritse irtotavarana. Tomaatit voivat imeä kosteutta ja saastua sadonkorjuun jälkeisten tuholaisten ja tautien takia. Tarkoituksena on myös vähentää petoksia. Koska tuotos on stremmaa (1 000 m2) kohden pieni (noin 500 kiloa / stremma, kun mantereella avomaatomaattien tuotos on noin 10 tonnia / stremma), Tomataki Santorinis -tomaattien hinta on huomattavasti korkeampi, mikä lisää petosten riskiä. Rajoitus suojelee suojatulla nimityksellä kaupan pidetyn tuotteen loistavaa mainetta.

3.7 Merkintöjä koskevat erityiset säännöt

Pakkauksessa on jäljitysjärjestelmän mukainen tuotekoodi.

4. Maantieteellisen alueen tarkka kuvaus

Tomataki Santorinis -tomaattien maantieteellinen tuotantoalue käsittää seuraavat saaret eteläisellä Egeanmerellä Kreikan tasavallan Kykladien nomoksessa: Thíra (Santorini), Thirassia, Palea Kameni, Nea Kameni, Aspro (Aspronisi), Hristiani ja Askania.

5. Yhteys maantieteelliseen alueeseen

5.1 Maantieteellisen alueen erityisyys

Yhteistä näille saarille on tuliperäinen maa ja erityinen mikroilmasto: tuulet ovat voimakkaat, aurinkoa on paljon koko vuoden ajan ja olosuhteet ovat erittäin kuivat (vähän sateita). Tarkemmin ilmaistuna:

a) Ilmasto: Seuraavia ilmastotekijöitä pidetään tuotteen laadun kannalta olennaisina: 1) ilmankosteus, jonka vuosikeskiarvo on 71 %, 2) vuotuinen sademäärä 370 mm, 3) pohjoistuulet, jotka puhaltavat läpi vuoden, 4) vuoden keskilämpötila 17,5 celsiusastetta, 5) aurinkoisten päivien määrä vuodessa 202, ja 6) ei pakkasta.

b) Maaperä: Tuliperäinen maa, joka peittää lähes koko Santorinin, koostuu tertiäärisistä sedimenteistä, hohkakivestä ja laavasta. Maaperä on syvä, uomaeroosiota ei juurikaan ole, ja rinteet ovat loivia. Maaperän rakenne on hieno, ja siitä puuttuu yksi tärkeä epäorgaaninen aine eli typpi (N). Myös orgaanista ainetta on erittäin vähän. Lisäksi maaperässä on natriumia (Na), joka luo vesistressiolosuhteet. Maaperä pystyy imemään kosteutta ilmasta ja siirtämään sitä kasveihin vähitellen päivän aikana (hohkakivi on tunnettu vedenpidätyskyvystään). Tuote saa erityisominaisuutensa, koska kasvit ovat vesistressiolosuhteissa ja maaperä on hapan. Pohjavettä on vähän tai ei lainkaan.

c) Inhimilliset tekijät: Tuotantoprosessissa on kolme erittäin tärkeää erityistoimea, jotka ovat osoitus ihmisen roolista perinteisessä viljelymenetelmässä. 1) Seuraavaa satoa varten käytettävien siementen keruu/valinta (tilalla tuotetut siemenet). 2) Viljelymenetelmiä on mukautettu alueen maaperä- ja ilmasto-olosuhteisiin (kuivuus, runsas auringonpaiste ja voimakkaat tuulet). Viljelijät ovat vuosien saatossa valinneet aikaisen maatiaiskannan, joka ei vaadi paljon vettä. Tämä on lähes täydellinen ratkaisu voimakkaiden pohjoistuulten ja vesivarojen puutteen aiheuttamaan ongelmaan, ja kasvi pystyy kehittymään täysipainoisesti erityisesti merenpinnan tasolla olevilla mailla maalis-, huhti- ja toukokuussa. Näiden kuukausien aikana Santorinilla on vähiten tuulista, ja sadettakin saadaan tyydyttämään kasvien vedentarvetta. 3) Viljelymenetelmää on mukautettu teknisesti niin, että siemenet kylvetään suoraan Santorinin maaperään. Näin tomaatin paalujuuri säilyy, toisin kuin tavanomaisessa tomaatinviljelyssä, jossa istutetaan taimia ja leikataan juuria.

5.2 Tuotteen erityisyys

Tuotteen erityisominaisuudet johtuvat kasviaineistosta, Santorinin ja lähisaarien erityisistä maaperä- ja ilmasto-olosuhteista sekä viljelijöiden soveltamista perinteisistä viljelymenetelmistä.

a) Tomataki Santorinis on Lycopersicon esculentum Mill. -lajin paikallinen maatiaislajike, jolla on historiallinen alkuperänsä, oma selkeä identiteettinsä ja geneettinen vaihtelunsa. Se on sopeutunut hyvin Santorinin kuiviin olosuhteisiin ja happamaan kalkkikivipitoiseen maaperään. Sitä tuotetaan kaupallisesti ainoastaan yksilöidyllä maantieteellisellä alueella. Se on paikallinen, tuottajien itsensä Santorinilla viljelemä kasvi ja paikallisen, vähän tuotantopanoksia käyttävän perinteisen viljelymenetelmän tuote. Nuo ominaisuudet ovat vahvistuneet ja levinneet aikojen saatossa, kun siemeniä on kerätty ja valittu seuraavaa satoa varten. Siemenellä on hyvä vastustuskyky bioottista ja abioottista stressiä vastaan. Näin siitä saadaan Santorinilla hyvin luotettava ja tyydyttävä tuotos vähän vettä käyttävällä viljelymenetelmällä.

b) Kuten tuotteen kuvauksessa mainitaan, yksi Tomataki Santorinis -tomaatin erityisominaisuuksista on liukenevien kuiva-aineiden pitoisuus, joka vaikuttaa positiivisesti sen ravintoarvoihin ja makuun. Sen liukenevien kuiva-aineiden pitoisuus on alhainen suhteessa kokonaiskuiva-aineiden pitoisuuteen (73–87 % eli kiinteää jäämää on 13–27 %). Tavanomaisilla tomaattilajikkeilla pitoisuus on 95–98 % (2–5 % kiinteää jäämää). Näin ollen siinä on enemmän kiinteää jäämää. Kun näitä parametreja verrattiin suuren Gs 67 -tomaattilajikkeen parametreihin vastaavissa tavanomaisissa kasvuolosuhteissa Tomataki Santorinis -tomaatilla havaittiin olevan myös suuremmat pitoisuudet askorbiinihappoa sekä liukenevia fenoleita ja lykopeenia, jotka kuuluvat liukeneviin kuiva-aineisiin. Edellä mainittujen ainesosien arvot 100 grammassa tuorepainoa ovat Tomataki Santorinis -tomaatilla 14–18 mg, 54–57 mg ja 3,8–7,5 mg ja perinteisellä Gs 67 -tomaattilajikkeella 8–12 mg, 30–35 mg ja 1,8–7 mg. Vastaavat makuominaisuuksia koskevat tutkimukset ovat osoittaneet, että Tomataki Santorinis -tomaatilla on suuremmat liukoisten kuiva-aineiden prosenttiosuudet ja korkeampi kokonaishappopitoisuus. Nämä erot johtuvat tämän ekotyypin kyvystä kierrättää askorbiinihappoa marjassa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Nimityksellä ”Tomataki Santorinis” kaupan pidettyjen tuotteiden fysikaaliset, kemialliset ja aistinvaraiset ominaisuudet johtuvat ympäristön, paikallisen osaamisen ja geneettisten resurssien potentiaalin yhdistelmästä.

Näin ollen tärkeimmät laatuominaisuudet, jotka yhdistävät Tomataki Santorinis -tomaatin maantieteelliseen alueeseen, ovat seuraavat:

a) Käytetty geneettinen aineisto, johon paikallisen lajikkeen ominaisuudet ovat siirtyneet pitkän ajan kuluessa, jolloin kasvi on sopeutunut alueen erityisolosuhteisiin ja kehitettiin perinteinen menetelmä siementen keräämiseksi ja valitsemiseksi seuraavaa satoa varten. Sopeutuessaan Santorinille kasvi kehitti tiettyjä erityisominaisuuksia, joiden ansiosta Tomataki Santorinis -tomaatin hinta on laatutuotteelle ominaisesti korkea. Tällaisia ominaisuuksia ovat selkeä identiteetti, geneettinen vaihtelu ja sopeutuneisuus Santorinin kuiviin olosuhteisiin ja happamaan kalkkikivipitoiseen maaperään, ja niillä on yhteys perinteiseen viljelymenetelmään. Tuoreissa tutkimuksissa on todettu seuraavaa: a) kun kahdesta Tomataki Santorinis -tomaattilajikkeesta otetun näytteen ja seitsemän kansallisen tomaattilajikkeen välisiä fylogeneettisiä yhteyksiä tutkittiin kasvin 38:n ominaisuuden osalta, nähtiin Tomataki Santorinis -tomaatin ja muiden lajikkeiden välillä selvä geneettinen ero (geneettinen etäisyys), joka antaa tomaatille selkeän identiteetin (ainutlaatuisuuden), ja (b) kun Santorinilla valittuja genotyyppejä (vähän tuotantopanoksia käyttävä perinteinen viljelymenetelmä) ja kansallisen maataloustutkimussäätiön tiloilla Thessalonikissa valittuja genotyyppejä (paljon tuotantopanoksia käyttävä tavanomainen viljelymenetelmä) arvioitiin rinnakkain, nähtiin ympäristön vaikuttavan voimakkaasti tuotannon piirteisiin, ja tuotteiden luokkien vertailu osoitti, että tuote ja sen ainesosat kehittyivät täysipainoisesti vain Santorinilla, mikä osoittaa, että valinnan tekeminen tuotantopaikalla on luotettavampaa. Lisäksi on syytä huomata, että voimakkaasti happamassa maaperässä kypsän tomaatin sokeripitoisuus nousee korkeaksi. Sen vuoksi voidaan päätellä, että tämän paikallisen ekotyypin maataloudellinen arvo on korkea, koska sillä on huomattavan hyvä kuivuudensietokyky ja tautien vastustuskyky (nokihärmä, härmäsieni, Fusarium-sieni, Verticillium). Se on myös sopeutunut hyvin saaren tuliperäiseen, koostumukseltaan happamaan ja kalkkikivipitoiseen maaperään. Santorinin kuiva maaperä antaa keskimääräiseksi tuotokseksi noin 500 kg / stremma ja ainoastaan poikkeuksellisesti 1 000 kg.

b) Tuotteen fysikaaliset ja kemialliset ominaisuudet, muun muassa erityisen korkea sokerin ja kuiva-aineiden kokonaispitoisuus, jotka heijastuvat tuotteen aistinvaraisissa ominaisuuksissa. Tämä johtuu toisaalta vesistressiolosuhteet luovasta natriumista ja toisaalta siitä, että Santorinin maaperä imee ilmasta kosteutta (jota syntyy yöllä kalderassa) ja siirtää sitä kasveihin vähitellen päivän aikana (hohkakivi on tunnettu vedenpidätyskyvystään). Lisäksi suurin syy siihen, että sokerin ja kuiva-aineiden sekä muidenkin makua ja ravintoarvoa lisäävien ainesosien kokonaispitoisuudet ovat korkeat, on se, ettei lannoitteita käytetä (eli kasvi on vesistressiolosuhteissa) ja maaperä on hyvin hapan.

c) Maine – historialliset todisteet. Aikaisin luotettava todiste tomaatin viljelystä Santorinilla on 1800-luvun lopulta. Sen mukaan viljely alkoi 1870-luvulla. Ensimmäinen virallinen maininta tomaatin viljelystä Santorinilla on pian tämän jälkeen (vuonna 1899) ensimmäisessä kukka- ja maataloustuotantoa Santorinilla koskevassa raportissa. Raportissa ei kuitenkaan ole viljelmistä taloudellisia tietoja, mikä osoittaa, että sen merkitys elinkeinoelämälle oli vähäinen ja että tuotetta käytettiin lähinnä paikallisväestön ravitsemustarpeiden tyydyttämiseksi.

Tomaatin viljelyä alettiin järjestelmällisesti kehittää Santorinilla, kun Santorinin viinien myynti Venäjällä romahti lokakuun vallankumouksen vuoksi. Tällöin viininviljelyksestä saadut tulot pienenivät, ja oli tarve löytää uusia kannattavampia kasveja. Vuosina 1919 ja 1920 paikallisessa Santorini-sanomalehdessä kirjoitettiin tomaatinviljelyn leviävän viininviljelyn kustannuksella. Vuonna 1922 tomaatinviljelystä saatavat tulot olivat jo viisinkertaiset viininviljelystä saataviin tuloihin verrattuina. Papamanolis kuvaa, miten tomaatteja viljeltiin kaikkialla, missä oli hohkakiveä. Hänen mukaansa tomaattipyreen kokonaistuotanto oli vuonna 1928 noin 1 300 tonnia. Samoihin aikoihin (1928–1929) Santorinilla kävi professori Durazzo-Morosini, joka mainitsee Pirgosin ja Thirasian alueilla harjoitettavan tomaatinviljelyn ja Messarian Mesa Goniassa sijaitsevan tomaatin purkituslaitoksen. Vuonna 1933 Danezis kirjoitti, että tomaattiala oli toinen Santorinin maataloussektorin tärkeimmistä tulonlähteistä. Tuolloin tomaatteja oli kasvatettu Santorinilla 50 vuoden ajan. Tuona aikana kasvi oli sopeutunut maaperä- ja ilmasto-olosuhteisiin, perinteinen paikallinen osaaminen oli kehittynyt ja lopputuotteen suhteelliset edut olivat ilmenneet.

Nykyään tämä tuote on kuluttajien poikkeuksellisen laadukkaana pitämä. Tästä ovat osoituksena valtava määrä mainintoja internetissä, useat järjestetyt tapahtumat ja lukuisat ruokaohjeet, joissa käytetään pääaineksena Tomataki Santorinis -tomaattia.

Yhteenvetona voidaan todeta, että Santorinilla kasvatettujen tomaattien tärkeimmät edut ovat korkea sokeripitoisuus ja liukenevien kuiva-aineiden korkeampi pitoisuus. Tämä on erityinen laatuominaisuus, joka johtuu seuraavien tekijöiden yhteisvaikutuksesta: paikallisen lajikkeen geneettinen aineisto, käytetty viljelymenetelmä sekä Santorinin maaperä- ja ilmasto-olosuhteet. Tomataki Santorinis -tomaatti on loistava esimerkki arvostetusta, huippulaadukkaasta paikallisesta tuotteesta, jonka tuotannossa käytetään ainutlaatuisia luonnonvaroja kestävästi.

Eritelmän julkaisuviite

(Asetuksen (EY) N:o 510/2006 (3) 5 artiklan 7 kohta)

http://www.minagric.gr/images/stories/docs/agrotis/POP-PGE/tomataki_santorinis_221012.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.